《欧阳永叔王原叔二翰林韩子华吴长文二舍人同过弊庐值出不及见》
宋代·梅尧臣

枯竹为门扉，不可容车骑。况如郑广文，无毡藉宾位。

穷冬月破七，贵客联玉辔。传驺肃里闾，下榻呼童稚。

问我何所往，共留墙上字。儿愚不知谁，金章言照地。

既屈卿大夫，恨莫亲帚彗。星躔回已高，麟趾宁复至。

戢戢邻巷居，相见窃自喟。岂料瘦老翁，能令贤达至。

昔时蓬蒿径，安有此盛事。

作者简介：梅尧臣（1002～1060）字圣俞，世称宛陵先生，北宋著名现实主义诗人。汉族，宣州宣城（今属安徽）人。宣城古称宛陵，世称宛陵先生。初试不第，以荫补河南主簿。50岁后，于皇祐三年（1051）始得宋仁宗召试，赐同进士出身，为太常博士。以欧阳修荐，为国子监直讲，累迁尚书都官员外郎，故世称“梅直讲”、“梅都官”。曾参与编撰《新唐书》，并为《孙子兵法》作注，所注为孙子十家著（或十一家著）之一。有《宛陵先生集》60卷，有《四部丛刊》影明刊本等。词存二首。